Die Amdoeat (letterlik "Dit Wat in die Hiernamaals Is") is ’n belangrike begrafnisteks uit die Nuwe Ryk van Antieke Egipte. Nes baie ander begrafnistekste is dit in grafkelders geskryf as verwysing vir die afgestorwene. Anders as ander tekste was dit beperk tot die grafte van farao's (tot met die 21ste Dinastie) of baie vooraanstaande adellikes. Die Amdoeat vertel die verhaal van Ra, die Egiptiese songod, wat deur die Doeat (onderwêreld) reis – van die tyd dat die son in die weste ondergaan tot dit weer in die ooste opkom. Daar is geglo die afgestorwe farao gaan op dieselfde reis om eindelik een met Ra te word en vir ewig te lewe. Die onderwêreld is verdeel in die twaalf uur van die nag, wat elk ’n ander vriend of vyand verteenwoordig wat die farao/songod op sy reis teenkom. Die Amdoeat noem al hierdie gode en monsters. Die hoofdoel daarvan is om die name aan die afgestorwe farao bekend te maak sodat hy hul hulp kan vra of hul naam kan gebruik om hulle te verslaan. Die tekste wys ook die topografie van die Doeat.